Gandia tindrà un nou Pla d'Ajust que obri la porta a la millora dels serveis públics i a una baixada de les taxes municipals
09 maig 2019

## Gandia tindrà un nou Pla d'Ajust que obri la porta a la millora dels serveis públics i a una baixada de les taxes municipals09 maig 2019Última actualització: 14 juliol 2025

![](../gestion/img/reun.jpeg)  
  

"_De tots els ajuntaments que estaven en la vostra situació, sou els que heu tingut el millor comportament d'Espanya_". Són paraules del secretari general de Finançament Autonòmic i Local del Ministeri d'Hisenda, Diego Martínez, després d'haver mantingut una reunió aquest dimarts passat l'alcaldessa de la ciutat, l'Interventor municipal i el coordinador d'Economia i Hisenda.

L'alcaldessa de Gandia, Diana Morant; el coordinador general d'Economia i Hisenda, Salvador Gregori; i l'edil responsable de Polítiques Econòmiques, Alícia Izquierdo, han comparegut aquest matí en roda de premsa per informar del resultat d'aquesta trobada.

Tal com ha explicat **Diana Morant**, aquestes trobades amb el Ministeri d'Hisenda han estat habituals. "_Han servit per a preparar els diferents pressupostos, exposar-los la situació que travessava la nostra ciutat i explicar-los que els ciutadans de Gandia no havien de pagar les males gestions dels anteriors governants, un aspecte en què han coincidit els tècnics del Ministeri_".

Durant la compareixença s'ha recordat que el consistori s'adherirà a la possibilitat de refinançar el deute bancari com ha proposat el Govern Central dins de les mesures de suport a entitats locals aprovades pel Ministeri d'Hisenda el passat 14 de març. D'aquesta manera, es reagruparan els 24 préstecs que té l'Ajuntament augmentant el període d'amortització i reduint la càrrega financera anual de les arques municipals.

Paral·lelament, i amb aquesta nova situació, es presentarà un nou Pla d'Ajust que possibilite al consistori fer aportacions municipals per millorar els serveis públics i obri la porta a poder bonificar o reduir taxes com la del fem, el clavegueram, els preus de les escoletes municipals, de les instal·lacions esportives o del transport públic. Un altre aspecte que s'abordarà serà la possibilitat de resoldre al contracte de la Grua i l'ORA per re municipalitzar-lo amb el que es podria reduir els preus d'aquests serveis, aplicar descomptes o reduir la zona blava, sempre que els serveis jurídics del consistori donaren el vistiplau a aquestes mesures.

En definitiva, les tres opcions que contempla l'actual executiu passen per aprovar majors inversions en els serveis públics, destinar més recursos a realitzar amortitzacions de deute o aplicar una baixada d'impostos sempre que la llei ho permeta.

Pel que fa al calendari d'aplicació de les mesures, s'ha informat que s'espera poder acollir al refinançament del deute entre els mesos de setembre i octubre per posteriorment presentar un pla d'Ajust davant el Ministeri abans de finalitzar l'any una vegada que haja estat aprovat pel plenari municipal.

[Twittear](https://twitter.com/share)